Մուսթաֆայի և ամերիկուհի կնոջ Ստամբուլ գալու հրաշալի լուրը Քազանջըների ընտանիքում մի շարք գործողությունների առիթ դարձավ: Առաջին քայլը լայնածավալ մաքրության գործողություն սկսելն էր: Հին տան յուրաքանչյուր հարկը, յուրաքանչյուր սենյակը խոշորացույցով զննեցին: Դույլերով ջուր լցրին, փրփրոտ լվացքի փոշի օգտագործեցին: Ամբողջ տունը ծայրեծայր մաքրվեց: Պատուհանները փայլեցրին, դարակների փոշին մաքրեցին, վարագույրները լվացին և արդուկեցին, երեք հարկի բոլոր հատակները լվացին: Որտեղ մի փոշու հատիկ էր երևում, անմիջապես վերացվում էր: Ջևրիյե մորաքույրը հյուրասենյակի բոլոր բույսերի տերևները մեկ առ մեկ մաքրեց' ծխածաղկինը, զանգակածաղկինը, խնկենունն ու մարգարտածաղկինը, անգամ՝ պատկառուկինը: Այդ ընթացքում Ֆերիդե մորաքույրը տարիներ շարունակ օժիտի մեջ պահած ամենաթանկարժեք ժանյակները հանելով՝ բոլորին զարմացրեց: Բայց, իհարկե, տեսակցության լուրի համար ամենաշատը Գյուլսում տատիկն ուրախացավ: Որքան էլ դժվար էր հավատալ, որ միակ որդին այսքան տարիներ անց այցելության է գալու, համոզվելուց հետո նախ և առաջ տենդագին պատրաստություններ սկսեց: Անմիջապես փակվեց խոհանոցում: Ամենասիրած որդու համար ամենասիրած կերակուրներն էր պատրաստելու: Ոչ միայն խոհանոցի, այլև ամբողջ տան օդը ծանրացավ փռից նոր հանած խմորի հոտից: Նախ երկու սկուտեղ կարկանդակ պատրաստեց՝ մեկը՝ սպանախով, մյուսը՝ պանրով: Հետո՝ ոսպով ապար, ուզբեկական փլավ, գառան ղափամա: Իսկ